CELEX: 32013D0404
Language: et
Date: 2013-07-25 00:00:00
Title: 2013/404/EL: Komisjoni rakendusotsus, 25. juuli 2013 , millega lubatakse Saksamaal keelata oma territooriumil teatavate vastavalt nõukogu direktiivile 2002/53/EÜ ühtsesse põllukultuuride sordilehte kantud kanepisortide turustamine (teatavaks tehtud numbri C(2013) 4702 all)

27.7.2013   
            
            
               ET
            
            
               Euroopa Liidu Teataja
            
            
               L 202/33
            
         KOMISJONI RAKENDUSOTSUS,
   25. juuli 2013,
   millega lubatakse Saksamaal keelata oma territooriumil teatavate vastavalt nõukogu direktiivile 2002/53/EÜ ühtsesse põllukultuuride sordilehte kantud kanepisortide turustamine
   (teatavaks tehtud numbri C(2013) 4702 all)
   (Ainult saksakeelne tekst on autentne)
   (2013/404/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 13. juuni 2002. aasta direktiivi 2002/53/EÜ ühise põllumajandustaimesortide kataloogi kohta, (1) eriti selle artiklit 18,
   ning arvestades järgmist:
   
               (1)
            
            
               Kooskõlas direktiiviga 2002/53/EÜ avaldas komisjon teatavad kanepisordid Euroopa Liidu Teataja C-seerias esitatud ühtses põllukultuuride sordilehes.
            
         
               (2)
            
            
               Nõukogu määruse (EÜ) nr 73/2009 (2) artikliga 39 on ette nähtud, et vältimaks toetuse maksmist ebaseaduslike põllukultuuride puhul on kanepi tootmiseks kasutatavad maa-alad toetuskõlblikud üksnes siis, kui kasutatavate sortide tetrahüdrokannabinooli (edaspidi „THC”) sisaldus ei ületa 0,2 %.
            
         
               (3)
            
            
               Komisjoni määruse (EÜ) nr 1122/2009 (3) artikli 40 lõikes 3 on sätestatud, et kui kõikide ühe sordi suhtes tehtud analüüside keskmine tulemus näitab määruses (EÜ) nr 73/2009 sätestatust suuremat THC-sisaldust ka teisel aastal, taotleb liikmesriik asjaomase sordi turustamise keelustamist vastavalt nõukogu direktiivile 2002/53/EÜ.
            
         
               (4)
            
            
               15. novembril 2012. aastal sai komisjon Saksamaalt taotluse, et Saksamaal lubataks keelata kanepisortide Bialobrzeskie ja Carmagnola turustamine, sest teisel järjestikusel aastal on nende sortide THC-sisaldus ületanud lubatud 0,2 %.
            
         
               (5)
            
            
               Seega tuleb Saksamaa taotlus rahuldada.
            
         
               (6)
            
            
               Et komisjon saaks teavitada teisi liikmesriike ning ajakohastada ühtse põllukultuuride sordilehe, tuleks Saksamaalt nõuda, et ta teavitaks komisjoni, millal ta käesoleva otsusega antud loa kasutusele võtab.
            
         
               (7)
            
            
               Käesoleva otsusega ettenähtud meetmed on kooskõlas põllumajanduse, aianduse ja metsanduse seemnete ja paljundusmaterjali alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Saksamaal lubatakse keelata kanepisortide Bialobrzeskie ja Carmagnola turustamine kogu oma territooriumil.
   Artikkel 2
   Saksamaa teatab komisjonile kuupäeva, millal ta artiklis 1 osutatud loa kasutusele võtab.
   Artikkel 3
   Käesolev otsus on adresseeritud Saksamaa Liitvabariigile.
   
      Brüssel, 25. juuli 2013
      
         
            Komisjoni nimel
         
         
            komisjoni liige
         
         Tonio BORG
      
   
   
      (1)  EÜT L 193, 20.7.2002, lk 1.
   
      (2)  Nõukogu määrus (EÜ) nr 73/2009, 19. jaanuar 2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks (ELT L 30, 31.1.2009, lk 16.)
   
      (3)  Komisjoni määrus (EÜ) nr 1122/2009, 30. november 2009, millega kehtestatakse nõukogu määruse (EÜ) nr 73/2009 üksikasjalikud rakenduseeskirjad (ELT L 316, 2.12.2009, lk 65).